સલમાન ખાનને બોલિવૂડમાં કામ કરતા કરતા 30 વર્ષ થઈ ચૂક્યા છે. 1989માં 'મૈંને પ્યાર કિયા'થી સલમાનને બોલિવૂડમાં લીડ એક્ટર તરીકે ડેબ્યૂ કર્યું હતું. આટલા લાંબા સમયથી ચાહકોમાં એક્ટરનો ચાર્મ એવોને એવો જ છે. સલમાન બોક્સ-ઓફિસ પર એક પછી એક હિટ ફિલ્મ્સ આપી રહ્યો છે. જોકે, તેના જીવનમાં એક સમય એવો પણ આવ્યો હતો કે જ્યારે તેણે કેટલીક હિટ ફિલ્મ્સ આપ્યા બાદ તેણે બોલિવૂડથી અંતર બનાવી રાખ્યું હતું. આ સમય 1990ની આસપાસનો હતો. સલમાને એક ઈન્ટરવ્યૂમાં કહ્યું હતું કે એક સમય હતો જ્યારે તે ફિલ્મ્સ કરવાને બદલે પાર્ટીમાં વધુ બિઝી રહેવા લાગ્યો હતો. એક દિવસ તેના પાપા સલીમ તેની પાસે આવ્યા હતાં અને કહ્યું હતું કે જો કોઈ વ્યક્તિ તને હરાવી શકે એમ હોય તો તે તું જ છો. ભગવાન અને ફૅન્સ પણ આ ઈચ્છતા નથી. વધુમાં સલમાને કહ્યું હતું કે તેના ભાઈ અરબાઝે કહ્યું હતું કે જો 'શોલે'ના ગબ્બરને કોઈ મારી શકે એમ હોય તો તે ગબ્બર જાતે જ છે. પાપા અને ભાઈના આ શબ્દોની જાદુઈ અસર સલમાન ખાન પર થઈ હતી અને તે ફિલ્મ્સ પર વધુ ધ્યાન આપવા લાગ્યો હતો.